La XXII Gala de l'Esport de Manises premia Trinidad Molina, Javier Oña i el Club Gimnàstica Rítmica Manises
09 de novembre de 2023

· S’atorguen també tres mencions especials i multitud de mèrits esportius

Manises, 9 de novembre de 2023.- Manises ha celebrat aquest dimecres la XXII edició de la Gala de l’Esport, un acte que s’ha desenvolupat a l’Auditori Germanies amb la presència dels clubs esportius de la ciutat i que s’emmarca dins de les activitats de la VI Setmana de l’Esport, que s’allarga fins al diumenge 12 de novembre.

Durant la cerimònia, s’ha lliurat el premi ‘Tota una vida dedicada a l’esport’ a Trinidad Molina Beltrán, presidenta de la Unió Femenina Manises Futbol Club, així com els guardons de millor esportista de l’any a Javier Oña Tudela, en la modalitat de karate, i de millor club de la temporada 2022-2023 al Club Gimnàstica Rítmica Manises.

També, al llarg de l’acte, s’han atorgat tres mencions especials i multitud de mèrits esportius aconseguits per esportistes i col·lectius locals, als quals la regidora d’Esports, Yurena Hueso, ha donat les gràcies "pel seu esforç i la seua indubtable implicació en desenes de disciplines, fins a portar el nom de Manises per Europa i molt més enllà".

La responsable de l’àrea d’Esports també ha destacat "el gran treball realitzat pels clubs i les entitats durant tota la temporada, per a fomentar l’esport base entre els xiquets, les xiquetes i l’adolescència, així com al públic en general".